กระทรวงการพัฒนาสังคมและความมั่นคงของมนุษย์ มอบของขวัญปีใหม่ 2563 ให้ประชาชนกลุ่มเป้าหมาย ส่งความสุขทั่วประเทศ
กระทรวงการพัฒนาสังคมและความมั่นคงของมนุษย์ มอบของขวัญปีใหม่ 2563 ให้ประชาชนกลุ่มเป้าหมาย ส่งความสุขทั่วประเทศนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ แถลงข่าว ของขวัญปีใหม่ พม. สำหรับประชาชน ปี 2563 โดยกล่าวว่า กระทรวงการพัฒนาสังคมและความมั่นคงของมนุษย์ เตรียมของขวัญส่งท้ายปีเก่าต้อนรับปีใหม่ 2563 เพื่อมอบความสุขให้ประชาชนกลุ่มเป้าหมาย ภายใต้แนวคิด ของขวัญปีใหม่ พม. สำหรับประชาชนปี 2563 มี 4 ของขวัญใหญ่ ที่ส่งความสุขถึงประชาชนกลุ่มเป้าหมายคือ คลอดปั๊บ รับ 600 บาท/เดือน ถึง 6 ขวบ ดำเนินการโดยกรมกิจการเด็กและเยาวชน ซึ่งเป็นการมอบเงินอุดหนุนเพื่อการเลี้ยงดูเด็กแรกเกิด 600 บาท/คน/เดือน ในครัวเรือนยากจน โดยในปี 2562 มีผู้ได้รับเงินแล้วกว่า 1 ล้านคน เป็นเงิน 1,978 ล้านบาท โดยเกิดประโยชน์ต่อเด็กแรกเกิดให้ได้รับการเลี้ยงดูที่มีคุณภาพและมีพัฒนาการเหมาะสมตามวัย เพื่อเติบโตเป็นประชากรที่มีคุณภาพในอนาคต รวมทั้งแบ่งเบาภาระค่าใช้จ่ายในครอบครัว ส่วนของขวัญที่ 2 บ้านเช่าราคาพิเศษ 10,000 หน่วยทั่วไทย ดำเนินการโดยการเคหะแห่งชาติ ซึ่งเป็นการจัดให้มีบ้านเช่าราคาพิเศษ เริ่มต้นที่ 999 บาท/เดือน และเปิดให้ลงทะเบียนผ่านเว็บไซต์ ของการเคหะแห่งชาติ ตั้งแต่วันที่ 9 มกราคม ถึงวันที่ 30 มิถุนายน 2563 โดยมีโครงการที่อยู่อาศัยที่เข้าร่วมจำนวน 10,000 หน่วยทั่วประเทศ ซึ่งจะทำให้ประชาชนมีที่อยู่อาศัยคลอบคลุมทั้งในพื้นที่กรุงเทพฯ ปริมณฑลและภูมิภาค เป็นการลดภาระรายจ่ายภาคครัวเรือนจากการเช่าบ้านราคาแพง โดยให้มาเช่ากับการเคหะแห่งชาติ เพื่อบรรเทาปัญหาเศรษฐกิจฐานรากในพื้นที่นายจุติ กล่าวเพิ่มเติมว่า ของขวัญชิ้นที่ 3 บ้านพอเพียงชนบท 11,500 ครัวเรือน ดำเนินการโดยสถาบันพัฒนาองค์กรชุมชน(องค์การมหาชน) เป็นการปรับปรุง ซ่อมแซมที่อยู่อาศัยให้ประชาชนผู้มีรายได้น้อยในชนบท สามารถเข้าถึงสวัสดิการที่อยู่อาศัยที่มปลอดภัย เพื่อให้มีคุณภาพชีวิตที่ดีขึ้น ของขวัญชิ้นสุดท้ายที่กระทรวง พม. มอบนั้น เป็นการปรับปรุงห้องน้ำ 10,000 แห่ง โดยกรมกิจการผู้สูงอายุและกรมส่งเสริมและพัฒนาคุณภาพชีวิตคนพิการ ดำเนินการปรับปรุง ซ่อมแซมห้องน้ำสำหรับผู้สูงอายุและคนพิการที่มีฐานะยากจน ให้มีความมั่นคง ปลอดภัย ถูกสุขลักษณะ และเหมาะสมในการดำรงชีวิต เพื่อการพัฒนาคุณภาพชีวิตที่ดีขึ้นในปี 2563